Karina Adsbøl (DF), 2014-04-01:
Tak for det, formand.
Det her lovforslag har jo baggrund i en bred politisk aftale, hvor alle partier er med.
Aftalen skal sikre, at borgeren får størst mulig indflydelse på eget liv og samtidig får behandling af høj kvalitet.
Til samtlige partier vil jeg gerne sige tak for et konstruktivt samarbejde.
Regionsrådene og kommunalbestyrelsernes administration til de fælles ordninger forenkles.
Vi fik i udvalget rigtig mange henvendelser om, at man som respiratorbruger ikke kunne bruge den samme hjælper, men ofte skulle have to hjælpere – en i forbindelse med respiration, da det hører under sundhedsloven, og en, som varetog BPA-ordningen igennem serviceloven.
Bagefter har der været et langvarigt arbejde i gang – et arbejde, der blev iværksat på baggrund af, at der var nogle ministre på daværende tidspunkt, som for en gangs skyld valgte at lytte.
Det er heller ingen hemmelighed, at vi i Dansk Folkeparti gerne ville have afsluttet arbejdet både på socialområdet og på sundhedsområdet, inden vi behandlede lovforslagene, netop for at arbejdet blev ordentligt belyst.
Det lykkedes også, selv om der forståeligt nok var mange, der var utålmodige.
Derfor har vi netop også for nylig behandlet BPA-området på socialområdet.
Også tak til De Konservatives tidligere ordfører, Benedikte Kiær, som jo nu ikke er i Folketinget mere, men har sat sig i borgmesterstolen for at bakke op om dette, da der netop er snitflader mellem socialområdet og sundhedsområdet, som lovgivningen vedrører.
Arbejdsgruppen færdiggjorde i oktober 2013 en rapport med beskrivelse af modeller for en fremtidig organisering af fælles hjælpeordninger til borgere med kronisk respirationsinsufficiens, både på socialområdet og sundhedsområdet omkring BPA.
Lovgivningen indeholder bl.a., at en borger, som både har hjælpere til respirationsbehandling i hjemmet efter sundhedsloven og hjælpere efter serviceloven, får ret til at vælge at modtage hjælpere til respirationsbehandling fra samme forening eller private virksomheder, som borgeren har valgt som ansvarlig for vedkommendes hjælpere efter serviceloven, dvs. samme arbejdsgiver for alle hjælpere.
Samme valg skal efter forslaget kunne træffes af en nærtstående, som er tilskudsmodtager i medfør af serviceloven.
Det vil alene være de godkendte foreninger og virksomheder, som kan varetage hjælpen til respirationsbehandling.
Det er respirationscentrenes ansvar at sikre den faglige oplæring af hjælperne.
Omkring vejledninger og udlandsbekendtgørelsen finder vi det vigtigt, at ministerierne hurtigst muligt sender vejledninger omkring de nye regler vedrørende fælles hjælpeordning ud i høring.
Det er vigtigt, at dette sker hurtigst muligt, så mennesker med respirator ved, hvad de skal forholde sig til, inden de eventuelt også skal på sommerferie til udlandet eller opereres eller andet i et andet land.
I forhold til takstsystemet vil jeg pointere, at aftalepartierne skal inddrages – og nu håber jeg ministeren lytter godt efter – i den videre proces, også i forhold til takstsystemet og bekendtgørelsen af loven.
Derudover er det glædeligt, at der er enighed imellem aftalepartierne om at gennemføre en evaluering, når de ændrede regler har haft virkning i 2 år, dvs. i 2017.
Hvis evalueringen viser, at der er andre særlige problemstillinger i samarbejdet vedrørende fælles hjælpeordninger, vil der herefter blive taget stilling til mulige løsninger.
Dansk Folkeparti støtter forslaget.
Tak for ordet.